次韻錢遜叔畫圖
作者：呂本中
朝代：宋

paragraphs: 西風著人塵滿襟，江山縱近難追尋。
當年寫此數幅妙，坐使几案頻登臨。
斷雲黤慘出古寺，遠岸杳靄連荒岑。
漁舟蕩漾江路晚，烟雨濛籠山店陰。
已知落筆氣象古，一任世間消息沈。
最憐霜榦倚長石，不待歲久成枯林。
知公此中興不淺，此畫故能留意深。
只今燕坐一室裏，尚費從來長短吟。
詩成掩卷坐秋晚，一唱三嘆求遺音。